Document ID: 32002L0079

Kommissionens direktiv 2002/79/EF
af 2. oktober 2002
om ændring af bilagene til Rådets direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af visse pesticidrester i og på korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grøntsager(1), senest ændret ved direktiv 2002/71/EF(2), særlig artikel 5,
under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(3), senest ændret ved Kommissionens direktiv 2002/76/EF(4), særlig artikel 10,
under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(5), senest ændret ved direktiv 2002/71/EF, særlig artikel 10,
under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(6), senest ændret ved direktiv 2002/76/EF, særlig artikel 7, og
ud fra følgende betragtninger:
(1) Bilagene til direktiv 76/895/EØF, 86/362/EØF, 86/363/EØF og 90/642/EF indeholder lister over pesticidrester og deres maksimalgrænseværdier.
(2) Ved en ny gennemgang af de foreliggende data er det blevet fastslået, at der findes tilstrækkelige oplysninger til, at der kan fastsættes maksimalgrænseværdier for visse pesticidrester, nemlig abamectin, azocyclotin, bioresmethrin, bifenthrin, bitertanol, bromopropylat, clofentezin, cyromazin, cyhexatin, fenpropimorph, flucytrinat, hexaconazol, metacrifos, myclobutanil, penconazol, prochloraz, profenofos, resmethrin, tridemorph, triadimefon og triadimenol.
(3) Pesticidrester kan ende i levnedsmidler af animalsk oprindelse som følge af de anvendte landbrugsmetoder. Det er nødvendigt at tage hensyn til de relevante data, der er indhentet både fra godkendt anvendelsesformål, overvågede forsøg og undersøgelser af foder.
(4) De foreliggende oplysninger er blevet gennemgået. Dataene for mange kombinationer af pesticider/landbrugsprodukter er tilstrækkelige til at beregne en maksimalgrænseværdi, hvorunder de pågældende pesticidrester kan anses for sikre for menneskers sundhed. Hvis denne værdi overskrider bestemmelsesgrænseværdien, er det hensigtsmæssigt at fastsætte maksimalgrænseværdien på det beregnede niveau. For nogle kombinationers vedkommende er oplysningerne ikke fyldestgørende, og maksimalgrænseværdierne bør fastsættes til bestemmelsesgrænseværdien. For andres vedkommende er oplysningerne tilstrækkelige, men viser, at hvis der fastsættes en maksimalgrænseværdi, som ligger over bestemmelsesgrænseværdien, kan det resultere i en uacceptabel akut eller kronisk eksponering af forbrugerne for pesticidresterne. I disse tilfælde bør maksimalgrænseværdien fastsættes til bestemmelsesgrænseværdien.
(5) Den livslange eksponering og den akutte eksponering af forbrugerne for disse pesticider via fødevarer, der kan indeholde restkoncentrationer af disse pesticider, er blevet vurderet efter EF's procedurer og praksis under hensyntagen til de retningslinjer, der er offentliggjort af Verdenssundhedsorganisationen(7). For abamectin er maksimalgrænseværdierne blevet fastslået efter Rådets forordning (EØF) nr. 2377/90(8), senest ændret ved Kommissionens forordning (EF) nr. 1752/2002(9), som et resultat af brugen af veterinærmedicinske præparater, der indeholder dette stof, til behandling af dyrearter, der anvendes til produktion af fødevarer (Kommissionens forordning (EF) nr. 3425/93(10). Der er blevet taget hensyn til disse anvendelsesformål og vurderingen af den acceptable daglige indtagelse, som Udvalget for Veterinærmedicinske Præparater havde fastsat, og som disse maksimalgrænseværdier var baseret på. Det er blevet konkluderet, at de maksimalgrænseværdier, der foreslås i dette direktiv, ikke medfører, at den acceptable daglige indtagelse overskrides, eller får akutte toksiske virkninger.
(6) For at beskytte forbrugerne mod at blive eksponeret for rester i eller på produkter, for hvilke der ikke er givet nogen godkendelse, bør maksimalgrænseværdierne sættes til bestemmelsesgrænseværdien for alle de produkter, der er omfattet af direktiv 86/362/EØF, 86/363/EØF og 90/642/EØF.
(7) Bilagene til direktiv 86/362/EØF, 86/363/EØF og 90/642/EØF bør derfor ændres i overensstemmelse hermed.
(8) EF's handelspartnere er via Verdenshandelsorganisationen (WTO) blevet hørt angående de grænseværdier, der foreslås i dette direktiv, og deres bemærkninger til disse grænseværdier er blevet taget i betragtning.
(9) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af fødevareafgrøder, der er behandlet med plantebeskyttelsesmidler(11).
(10) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
I bilag II til direktiv 76/895/EØF slettes oplysningen om "bromopropylat".
Artikel 2
I del A i bilag II til direktiv 86/362/EØF tilføjes maksimalgrænseværdierne for abamectin, azocyclotin og cyhexatin, bifenthrin, bitertanol, bromopropylat, clofentezin, cyromazin, fenpropimorph, flucytrinat, hexaconazol, metacrifos, myclobutanil, penconazol, prochloraz, profenofos, resmethrin og bioresmethrin, tridemorph, triadimefon og triadimenol som anført i bilag I til nærværende direktiv.
Artikel 3
I bilag II til direktiv 86/363/EØF foretages følgende ændringer:
a) I del A tilføjes maksimalgrænseværdierne for abamectin, bifenthrin, bitertanol, bromopropylat, cyromazin, flucytrinat, metacrifos, penconazol, prochloraz, profenofos, resmethrin og bioresmethrin, tridemorph, triadimefon og triadimenol som anført i bilag II til nærværende direktiv.
b) I del B tilføjes maksimalgrænseværdierne for azocyclotin, cyhexatin, fenpropimorph, clofentezin og myclobutanil som anført i bilag III til nærværende direktiv.
Artikel 4
I bilag II til direktiv 90/642/EØF foretages følgende ændringer:
a) Maksimalgrænseværdierne for abamectin, azocyclotin, cyhexatin, bifenthrin, bitertanol, bromopropylat, clofentezin, cyromazin, fenpropimorph, flucytrinat, hexaconazol, metacrifos, myclobutanil, penconazol, prochloraz, profenofos, resmethrin og bioresmethrin, tridemorph, triadimefon og triadimenol som anført i bilag IV til nærværende direktiv tilføjes.
b) Maksimalgrænseværdien for ethion i te ændres til 3 mg/kg.
Artikel 5
1. Medlemsstaterne sætter de nødvendige love og administrative bestemmelser i kraft for at efterkomme artikel 4, litra b), senest den 31. december 2002. De underretter straks Kommissionen derom.
Medlemsstaterne anvender disse bestemmelser fra den 1. januar 2003.
2. Medlemsstaterne sætter de nødvendige love og administrative bestemmelser i kraft for at efterkomme artikel 1, 2 og 3 samt artikel 4, litra a), senest den 31. maj 2003. De underretter straks Kommissionen derom.
Medlemsstaterne anvender disse bestemmelser fra den 1. august 2003.
3. Når medlemsstaterne vedtager de i stk. 1 og 2 omhandlede bestemmelser, henvises der deri til nærværende direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.
Artikel 6
Dette direktiv træder i kraft på syvendedagen efter offentliggørelsen i De Europæiske Fællesskabers Tidende.
Artikel 7
Dette direktiv er rettet til medlemsstaterne.
Udfærdiget i Bruxelles, den 2. oktober 2002.

Labels: 20
3
17
6